**POLGÁRDI**

**SZÉCHENYI ISTVÁN ÁLTALÁNOS ISKOLA**

**HÁZIREND**

A képen rajz, vázlat, szöveg, clipart látható

Automatikusan generált leírás

**Tartalom**

[**Illemkódex** 3](#_Toc177247380)

[**1.** **A Házirend célja, feladata** 4](#_Toc177247381)

[**2.** **Elektronikus napló hozzáférési módja** 5](#_Toc177247382)

[**3.** **Az iskola munkarendje** 5](#_Toc177247383)

[**4. A telekommunikációs eszközök használatának szabályai** 6](#_Toc177247384)

[**5. Ki segít, miben?** 6](#_Toc177247385)

[**6.** **A tanuló jogai** 7](#_Toc177247386)

[**7.** **A tanuló kötelességei** 8](#_Toc177247387)

[**8.** **A jutalmazás formái és fokozatai** 9](#_Toc177247388)

[**9.** **A fegyelmező intézkedések formái és fokozatai** 10](#_Toc177247389)

[**10.** **A tanulók véleménynyilvánításának-, a tanulók rendszeres tájékoztatásának rendje** 12](#_Toc177247390)

[**11.** **A mulasztások igazolása** 13](#_Toc177247391)

[**12.** **Az osztályozó, javító, különbözeti vizsgák eljárási szabályai** 13](#_Toc177247392)

[**13.** **Tanórán kívüli foglalkozások** 14](#_Toc177247393)

[**14.** **A tanulók feladatai saját környezetük rendben tartásában, a tanítási órákon és az iskolai rendezvényeken** 17](#_Toc177247394)

[**15.** **A tanulók egészségének megőrzését szolgáló eljárások** 18](#_Toc177247395)

[**16.** **Óvó-védő szabályok** 18](#_Toc177247396)

[**17.** **Az iskola helyiségeinek, berendezési tárgyainak, eszközeinek, az iskolai területek és az informatikaterem használatának rendje** 18](#_Toc177247397)

[**18.** **Egyéb rendelkezések** 21](#_Toc177247398)

[**19.** **Az ingyenes tankönyvek, a pedagógus kézikönyvek igénybevételének és a könyvtár használatának rendje** 22](#_Toc177247399)

[**20. Tiltott tárgyak behozatala** 23](#_Toc177247400)

# **Illemkódex**

**A Polgárdi Széchenyi István Általános Iskola közösségéhez tartozol, így a következő szabályok betartása rád is vonatkozik!**

**A tanuláshoz mindenkinek joga van. Ezt tartsd tiszteletben!**

**1. Köszönj illendően a környezetedben lévő felnőtteknek és társaidnak! Nálunk mindenki köszön mindenkinek!**

**2. Érkezz a tanítás megkezdése előtt legalább 20 perccel az iskolába, hogy ne kelljen kapkodnod az első óra előtt.**

**3. Képességeidnek megfelelően, tőled elvárható módon tanulj, dolgozz!**

**4. A tanórákhoz szükséges felszerelést hiánytalanul hozd magaddal! Ha elfelejtesz valamit elhozni az adott órára, mondandódat az „Elnézést kérek!” kifejezéssel indítsd!**

**5. A mások és a saját egészségedet ne veszélyeztesd magatartásoddal, agresszióval ne élj! Egymás testi épségét óvjuk, szabadtéri sport, vagy játék esetén is.**

**6. Ne hozz az iskolába veszélyes tárgyakat pl.: kést, pirotechnikai eszközöket!**

**7. Ne fogyassz az iskolában tisztasági és balesetvédelmi okok miatt tökmagot, napraforgómagot, rágót, nyalókát!**

**8. Durva beszéddel és udvariatlan magatartással ne zavard a tanítási órákat! Jelentkezz az órán, és csak akkor szólalj meg, ha felszólított a tanár! A társaddal a szünetekben beszélj, ne az órán!**

**9. A tanítási időben az iskola területét csak engedéllyel hagyhatod el, tehát mielőtt egy tanóráról elmennél, beszélned kell az osztályfőnököddel és a következő órát tartó tanárral is. Ha egyikőjük sem elérhető, akkor az iskola igazgatóhelyettesét vagy az igazgatót kell keresned!**

**10. Öltözz az életkorodhoz illően, ruhád az évszaknak és az időjárásnak megfelelő legyen! Megjelenésed a jóízlés határain belül maradjon! Testnevelés órán ne viselj ékszereket!**

**11. A szüneteket lehetőség szerint töltsd az udvaron!**

**12. Vigyázz az iskola tisztaságára! A tantermekben mindig hagyj rendet magad után! Az utolsó tanítási órád befejezése után rakd fel a székedet a padra!**

**13. Az illemhelyet rendeltetésszerűen használd! Mindig olyan rendet hagyj magad után, amilyen rendet másoktól is elvársz!**

**14. A mobiltelefonodat az iskolába érkezéskor add le, amikor végeztél, vidd magaddal!**

**Használd a KÉREM, a KÖSZÖNÖM és a LÉGY SZÍVES/LEGYEN SZÍVES szavakat, ha bárkivel beszélsz iskolánkban!**

# **A Házirend célja, feladata**

A Polgárdi Széchenyi István Általános Iskola házirendje olyan belső szabályozó eszköz, amelynek célja azon szabályok kialakítása, érvényesítése, amely az intézmény törvényes működését, a zökkenőmentes nevelő-oktató munka végzését, a kiegyensúlyozott közösségi életet biztosítja.

Előírásai vonatkoznak az iskola minden alkalmazottjára, minden tanulójára, a szülőkre, valamint az intézményben tartózkodó személyekre is.

A házirendben foglalt szabályok betartása az iskola területén belül, illetve az iskola szervezésében bonyolított valamennyi rendezvényen kötelező.

A házirend betartása kötelező, megsértése esetén fegyelmi rendszabályok lépnek életbe.

Jelen házirend 2024. szeptember 1-től érvényes, egyúttal a korábbi házirend hatályát veszti.

**Jogszabályi háttér**

* a nemzeti köznevelésről szóló 2011. évi CXC. törvény (a továbbiakban Kntv.)
* a nevelési-oktatási intézmények működéséről, és a köznevelési intézmények névhasználatáról szóló 20/2012. (VIII. 31.) EMMI rendelet
* a gyermekek védelméről és a gyámügyi igazgatásról szóló 1997. évi XXXI. törvény
* a tankönyvvé, pedagógus kézikönyvvé nyilvánítás, a tankönyvtámogatás, valamint az iskolai tankönyvellátás rendjéről szóló 17/2014. (III. 12.) EMMI rendelet

**Felülvizsgálata, módosítása**

Minden évben szeptember 15-ig az iskola nevelőtestülete és a Diákönkormányzat képviselői áttekintik a házirendet, és határoznak arról, hogy szükséges-e módosítani.

A házirend módosítására bármely tanuló, pedagógus, dolgozó írásban tehet javaslatot a Diákönkormányzatnál, vagy az iskola igazgatójánál. Az így beterjesztett javaslatról 30 napon belül a nevelőtestület dönt.

**A házirend nyilvánossá tétele**

A házirend hozzáférhető az iskola könyvtárában, a tanári szobákban, és az intézmény honlapján ([www.szechenyi-polgardi.edu.hu](http://www.szechenyi-polgardi.edu.hu)), valamint a bejárat mellett kifüggesztve.

Az Illemkódex minden folyosón és minden teremben kifüggesztésre kerül.

A házirendből egy-egy példányt kapnak:

▪ diákönkormányzat vezetője

▪ diákönkormányzatot segítő tanár

▪ osztályfőnökök

A szülő joga, hogy megismerje a házirendet, ezért a tanulók iskolai beiratkozásakor a házirend egy példányát megkapja, hozzáférhetőségéről tájékoztatást kap, továbbá annak módosítása esetén a szülő szülői értekezleten, a tanuló osztályfőnöki óra keretében kap felvilágosítást.

A felvilágosítás tényét az osztályfőnök az elektronikus naplóban rögzíti.

# **Elektronikus napló hozzáférési módja**

Az újonnan belépő tanulók szülei az elektronikus naplóhoz tanév elején az osztályfőnöktől kapnak hozzáférési azonosítót és jelszót.

Az e-naplóhoz az intézmény honlapjáról, vagy a <https://klik030124001.e-kreta.hu> linken keresztül férnek hozzá a szülők.

# **Az iskola munkarendje**

* 1. Az iskola I. és III. számú épülete, illetve Jenői telephely 7:30-tól 18.00 óráig van nyitva. Amennyiben az év eleji felmérésben van ügyeletre jelentkező tanuló, úgy azt 7.00 órától biztosítjuk Polgárdiban az I. számú épületben, Jenőben az iskola épületében.
  2. A tanulók kötelesek az első tanítási óra kezdete előtt legalább 20 perccel megérkezni.
  3. A tanítási órák 45 percesek.
  4. Az iskolában a tanítási órák és az óraközi szünetek rendje a következő:

|  |  |  |
| --- | --- | --- |
| Órák | Becsengetés | Kicsengetés |
| 1. óra | 8.00 | 8.45 |
| 2. óra | 9.00 | 9.45 |
| 3. óra | 9.55 | 10.40 |
| 4. óra | 10.50 | 11.35 |
| 5. óra | 11.45 | 12.30 |
| 6. óra | 13.00 | 13.45 |
| 7. óra | 13.50 | 14.35 |
| 8. óra | 14.40 | 15.25 |

* 1. Az óraközi szünet tanítási célra nem vehető igénybe. A szünet felhasználható az iskola más termeibe/épületeibe való átvonulásra.
  2. A 2. szünettől minden tanuló köteles lehetőség szerint az udvarra kimenni, amennyiben az udvaron már legalább egy tanár tartózkodik. Az ügyeletes tanárok döntik el, hogy a szünetet lehet-e az udvaron tölteni.
  3. Tanítás után az iskola területét a tanulóknak el kell hagyniuk. Ha délutáni foglalkozásra kell várakoznia, előzetes egyeztetés alapján csatlakozhat a napközihez, a tanulószobához.
  4. Az ebédlőben mindenki az erre kijelölt felügyelő tanár jelenlétében étkezhet. Az ebédeltetés rendjéről a tantestület dönt az órarend függvényében. Az ebédlőben csak étkezés céljából lehet tartózkodni, az étkezés befejeztével azt el kell hagyni.
  5. Az iskolai étkezést minden tanuló a szülő/gondviselő bejelentése alapján igényelheti Polgárdi Város Önkormányzatánál (+22576-230/37 mellék) illetve Jenő Község Önkormányzatánál (22-590-004). Betegség vagy más igazolt hiányzás esetén a másnapi étkezést délelőtt 11 óráig ugyanezen a számon lehet lemondani.

# **4. A telekommunikációs eszközök használatának szabályai**

4.1. Tanulóink a nevelési-oktatási intézményekben a tiltott és a használatában korlátozott tárgyak köréről, valamint a tárgyakra vonatkozó eljárásrend részletes szabályairól szóló 245/2024. (VIII. 8.) Korm. rendelet (a továbbiakban R.) 2. § alapján használatában korlátozottnak minősülő eszközöket (a továbbiakban telekommunikációs eszközök) lehetőség szerint hagyják otthon.

4.2 Ha a telekommunikációs eszközöket mégis magukkal hozzák, a tanítási idő elején, az első óra kezdetekor az eszközök mindegyikét a tanuló

* kikapcsolt állapotban, és
* a nevével ellátva

köteles leadni az első órát tartó pedagógusnak. Ha ezen feltételeket a tanuló nem tudja teljesíteni, az eszköz elvételre kerül, és a házirend 4.6. és a 4.7. pontjában foglaltak szerint kell a tanulóval szemben eljárni.

4.3. Intézményünkben a telekommunikációs eszközöket átvétel után az I/2. számú terem erre a célra külön kijelölt zárható szekrényében tároljuk.

4.4. A telekommunikációs eszközök visszaadására csak és kizárólag 13.45-14.00 óra között van lehetőség az I/2. teremben. Visszaadásra csak az igazgató, az igazgatóhelyettesek, az iskolatitkár és az osztályfőnök jogosult.

4.4. A tanulók a saját tulajdonukban lévő telekommunikációs eszközeik használatára a tanítási órán csak az R. 5. § alapján van mód és lehetőség.

4.5. Az iskola tulajdonát képező infokommunikációs eszközöket a tanulók csak a pedagógus jelenlétében és irányításával használhatják.

4.6. Az R. 4. § (3) bekezdésben foglaltak szerinti esetben a használatában korlátozott tárgyat a pedagógus a tanulótól átveszi. Az átvett eszközt kizárólag a tanuló szülője/gondviselője veheti át személyesen az iskola titkárságán, előre egyeztetett időpontban, munkaidőben.

4.7. Az engedély nélküli eszközhasználat fegyelmi intézkedést von maga után a házirend 9. pontjában foglaltak szerint.

# **5. Ki segít, miben?**

Tanítási napokon a hivatalos ügyek intézése hétfőtől csütörtökig 8.00 és 15.30 óra között, pénteken 8.00 és 12.00 óra között történik.

Az iskola a tanítási szünetekben a hivatalos ügyek intézésére külön ügyeleti rend szerint tart nyitva. Az ügyeleti rendet az igazgató határozza meg, és a szünet megkezdése előtt a szülők, tanulók és a nevelők tudomására hozza, illetve az iskola honlapján nyilvánossá teszi.

A szülők a hivatalos ügyek intézéséhez a 0622576100 telefonszámon vagy az iskola e-mail címén kérhetnek időpontot: [info@szechenyi-polgardi.edu.hu](mailto:info@szechenyi-polgardi.edu.hu)

* 1. Iskolatitkár
* a diákigazolvánnyal kapcsolatos ügyek intézésében
* tanulóbiztosítások ügyintézésében
* sürgős esetben szülőknek való telefonálásban
* iskolalátogatási igazolást ad
* elsősegélynyújtás esetén
* a talált tárgyak esetében: a talált értéktárgyak az iskola páncélszekrényében kerülnek megőrzésre
  1. Gyógypedagógus
* tanácsadással
* terápiás fejlesztő tevékenység biztosításával
* tanulási nehézség esetén korrekció biztosításával
  1. Gyermek- és ifjúságvédelmi felelős
* a tanulási problémák megoldásában
* segélyekkel kapcsolatos ügyek intézésében
* egyéb problémák esetén
  1. Iskolai védőnő
* elsősegélynyújtáskor
* személyes egészségügyi gondok megoldásában
  1. Iskolai szociális segítő
* személyes gondok megoldásában
* konfliktushelyzetek feloldásában
* családi problémák esetén

# **A tanuló jogai**

* 1. adottságainak és képességeinek megfelelő, biztonságos és egészséges környezetben folyó oktatásban részesüljön
  2. személyiségét, emberi méltóságát, családi- és magánélethez való jogát tiszteletben tartsák, és védelmet biztosítsanak számára
  3. részt vegyen az iskolai tanulóközösségek foglalkozásain, az iskola által szervezett programokon, rendezvényeken, versenyeken, kivéve a fegyelmező intézkedésnél feltüntetettek
  4. választhat, illetve megválasztható a diákönkormányzat tisztségviselőjének, valamint minden egyéb tanulóközösségi tisztségre
  5. egyéni ügyeivel tanáraihoz, osztályfőnökéhez vagy az igazgatóhoz forduljon
  6. vitás ügyekben, problémás esetekben segítséget kérjen és kapjon osztályfőnökétől, tanáraitól, vagy az iskola vezetőitől
  7. vallását gyakorolja, de oly módon, hogy azzal nem akadályozhatja az iskola oktató-nevelő munkáját, nem sértheti mások személyiségét, méltóságát; részt vegyen a hitoktatáson
  8. a tanulmányi munkához a tanítási órán kívül is segítséget kapjon, részt vegyen felzárkóztató vagy fakultatív órákon, illetve a szakköri, sport- és diákköri csoportok munkájában. Év közben a tantárgyválasztás módosítása nem lehetséges.
  9. térítésmentesen használja az iskola könyvtárát, más kulturális szolgáltatásait, informatika termét, az iskola sportfelszereléseit és létesítményeit a tanítási idő alatt tanári felügyelettel
  10. szociális kedvezményekben és társadalmi juttatásokban részesüljön a vonatkozó jogszabályok szerint
  11. rendszeres egészségügyi felügyeletben és ellátásban részesüljön
  12. hozzájusson a tanulmányai folytatásához és jogai gyakorlásához szükséges információkhoz, valamint tájékoztatást kapjon a jogai gyakorlásához szükséges eljárásokról
  13. személyesen vagy képviselő útján – a vonatkozó jogszabályban meghatározottak szerint – részt vegyen az érdekeit érintő döntések meghozatalában
  14. a témazáró dolgozat idejét, témáját 3 munkanappal hamarabb megismerje. Egy napon legfeljebb 2 témazáró dolgozat, összesen 3 írásbeli számonkérés íratható.
  15. dolgozatait, írásbeli munkájának érdemjegyét, továbbá munkájában elkövetett hibáit legkésőbb 10 munkanapon belül megtudja, illetve munkáját megnézhesse. Amennyiben a dolgozatot a javító tanár a 10. munkanapon sem mutatja be a tanulónak, a diák kérheti, hogy érdemjegyét ne írják be.
  16. a tantárgy értékelése alól felmentést kapjon (felmentés az értékelés alól csak a szakértői vélemény alapján adható)
  17. a tantárgy teljesítése alól teljes vagy részeges felmentést kapjon orvosi szakvélemény alapján, melyet haladéktalanul be kell mutasson osztályfőnökének, szaktanárának
  18. igénybe veheti a helyi önkormányzat által biztosított étkezést

# **A tanuló kötelességei**

* 1. tanulmányi kötelezettségének eleget tegyen, felkészüljön a tanórákra, házi feladatait elkészítse, felszerelését hiánytalanul magával hozza
  2. a tanórákon jelen legyen, hiányzásait a házirendben szabályozottak szerint igazolja, a hiányzás miatt elmaradt számonkérés anyagából beszámoljon. A tanulónak kötelessége továbbá, hogy azokon a tanórán kívüli foglalkozásokon is megjelenjen, amikre előzetesen jelentkezett, és hiányzásait ugyancsak igazolnia kell.
  3. magatartása fegyelmezett legyen, a házirend előírásait és a létesítményekre vonatkozó különleges szabályokat tartsa be
  4. védje a személyi és közösségi tulajdont, lopás vagy rongálás észlelése esetén e tényt köteles jelezni az osztályfőnökének, tanárának, vagy az iskola bármely dolgozójának
  5. az iskola termeiben, berendezésében, létesítményében okozott károkat megtérítse, melyért a szülő a felelős. A kártérítés pontos mértékét a körülmények figyelembe vételével az iskola igazgatója határozza, állapítja meg. A kárról jegyzőkönyv készül, és az iskola vezetése haladéktalanul felveszi a kapcsolatot a szülővel.
  6. az iskola vezetőinek, tanárainak, az iskola alkalmazottainak, tanulótársainak emberi méltóságát és jogait tiszteletben tartsa
  7. óvja saját és társai testi épségét, egészségét, és haladéktalanul jelentse a felügyeletét ellátó pedagógusnak vagy más alkalmazottnak, ha saját magát, társait, az iskola alkalmazottait, vagy másokat veszélyeztető állapotot, tevékenységet, illetve balesetet észlelt, továbbá – amennyiben állapota lehetővé teszi – ha megsérült. A tanulói balesetekről jegyzőkönyv készül.
  8. az óraközi szünetekben elhagyja a tantermeket, és a 2. szünettől lehetőség szerint az udvaron tartózkodjon, ha már van kint legalább egy tanár
  9. az iskola folyosóján tartózkodni az óraközi szünetekben, ha az udvarra nem lehet kimenni, vagy még nincs kint tanári jelenlét
  10. ünneplő ruhában, lehetőleg az iskola nyakkendőjét viselve részt vegyen az iskolai ünnepélyeken
  11. részt vegyen az iskola által szervezett kötelező egészségügyi és szűrővizsgálatokon

# **A jutalmazás formái és fokozatai**

A tanulónak joga, hogy kiemelkedő tanulmányi munkájáért, közösségi tevékenységéért dicséretben, jutalomban részesüljön.

A jutalmak odaítéléséről az iskola igazgatója, a nevelőtestület, az osztályfőnök és a Diákönkormányzat dönthet.

**A jutalmazások formái:**

1. osztályfőnöki dicséret: odaítéléséről az osztályfőnök dönt, adható több dicséret alapján, vagy egyszeri közösségi munkáért;
2. szaktanári dicséret: odaítélését a szaktanár határozza meg. Adható az adott tantárgyban elért versenyeredményekért, kutató-, vagy sorozatos gyűjtőmunkáért és folyamatos kiemelkedő tanulmányi munkáért, szakköri, szertárosi, stb. munkáért;
3. igazgatói dicséret: tanulmányi körzeti, megyei, országos versenyen elért I-VI. helyezetteknek, valamint minden más esetben, amikor a tanuló kiemelkedő teljesítményt nyújt.
4. tantestületi dicséret: a tantestület szavazata alapján, tanév végén adható.

**A jutalmak formái:**

* könyvjutalom
* tárgyjutalom
* oklevél

Az osztályfőnök javaslata alapján a tantestület dönt a fenti jutalmak odaítéléséről az alábbi érdemekért:

1. kiemelkedő tanulmányi eredmény
2. példamutató szorgalom
3. példamutató magatartás
4. versenyeken, pályázatokon való eredményes részvétel
5. az iskola érdekében végzett tevékenység
6. kiemelkedő sporttevékenység
7. közösségi munka

# **A fegyelmező intézkedések formái és fokozatai**

Amennyiben a tanuló e házirendben vagy más jogszabályban, az iskolai belső szabályzataiban foglalt kötelességeit megszegi, az minden esetben fegyelmező intézkedéseket, vagy fegyelmi büntetést von maga után.

A fegyelemsértés mértékétől függő intézkedések az alábbiak:

**Fegyelmező intézkedések:**

* szóbeli figyelmeztetés
* írásbeli figyelmeztetés

Fegyelmező intézkedést a szaktanár, az osztályfőnök, az igazgató adhat saját hatáskörében eljárva.

Mind a szóbeli, mind az írásbeli figyelmeztetés tényét írásban, az elektronikus naplóban rögzíteni kell.

A figyelmező intézkedések fokozatai:

* szaktanári figyelmeztetés, (2 alkalommal)
* szaktanári intés, (1 alkalommal)
* osztályfőnöki figyelmeztetés (2 alkalommal)
* osztályfőnöki intés (1 alkalommal)
* igazgatói figyelmeztetés (2 alkalommal)
* igazgatói intés (1 alkalommal)
* nevelőtestületi figyelmeztetés (1 alkalommal)

A nevelőtestület döntése alapján a tanuló iskolai rendezvényekről (kirándulások, farsang, advent, jeles napok eseményei, ballagás, stb.) is eltiltható meghatározott ideig.

**Fegyelmi büntetés:**

* szaktanári, osztályfőnöki, igazgatói megrovás
* áthelyezés másik osztályba, tanulócsoportba vagy iskolába.

**Fegyelmi eljárás**

Fegyelmi büntetést az igazgató és/vagy a tantestület hoz fegyelmi eljárás lefolytatása után.

A büntetést írásba kell foglalni, és azt a tanuló és a szülő tudomására kell hozni.

Az iskola – az iskola szülői közössége és az iskolai diákönkormányzat közös kezdeményezésére – biztosítja a fegyelmi eljárás lefolytatását megelőző egyeztető eljárást.

Az egyeztető eljárás célja: a kötelességszegéshez elvezető események feldolgozása, értékelése, ennek alapján a kötelességszegő és a sértett közötti megállapodás létrehozása a sérelem orvoslása érdekében.

**Az egyeztető eljárás rendje:**

* A kötelességszegő tanuló – kiskorú esetén a szülő – a fegyelmi eljárás megindításáról szóló értesítés kézhez vételétől számított 5 tanítási napon belül írásban bejelentheti, ha kéri az egyeztető eljárás lefolytatását.
* Az egyeztető eljárás mindkét fél egyetértésével indítható.
* Ha a kötelességszegő és a sértett az egyeztető eljárás során megállapodott a sérelem orvoslásában, közös megegyezésükre a fegyelmi eljárás a sérelem orvoslásához szükséges időre, de legfeljebb három hónapra felfüggesztésre kerül. Ha a felfüggesztés ideje alatt a sértett – kiskorú esetén a szülő – nem kéri a fegyelmi eljárás folytatását, a fegyelmi eljárás megszűnik.
* A sérelem orvoslására létrejött megállapodást írásba kell foglalni.
* A fegyelmi eljárást le kell folytatni, ha
  + az egyeztető eljárás lefolytatását nem kérik,
  + ha a kérés intézménybe történő megérkezésétől számított 15 napon belül az egyeztető eljárás nem vezet eredményre.

**Az egyeztető eljárás lefolytatásáért felelős bizottság tagjai:**

1. az igazgató vagy helyettese
2. a tanulók osztályfőnöke(i)
3. az igazgató által kijelölt személy(ek)
4. az iskola szülői közösségének kijelölt képviselője
5. az iskolai diákönkormányzat kijelölt képviselője
6. az iskola gyermekvédelmi felelőse

# **A tanulók véleménynyilvánításának-, a tanulók rendszeres tájékoztatásának rendje**

* 1. A tanulók véleménynyilvánításának és tájékoztatásának jogszabályban előírt fóruma a havonta megtartásra kerülő diákönkormányzati ülés, valamint a diák-közgyűlés.
  2. A diákönkormányzat tagjait az iskola 4-8.évolyamos osztályainak delegált tanulói alkotják, osztályonként 2-2 tanuló.
  3. A diákönkormányzat üléseinek idejét a tanév helyi rendje tartalmazza.
  4. A vezető pedagógus feladata a diákönkormányzat, az iskolai vezetés és a tantestület közötti kommunikáció elősegítése, programok megszervezésének segítése.
  5. A diákönkormányzati ülések eljárásrendje:
     1. Minden hónapban egyszer ül össze a diákönkormányzat.
     2. A vezető pedagógussal megbeszélik az elkövetkezendő eseményeket, a rájuk váró feladatokat, ünnepélyeket, versenyeket.
     3. Meghallgatja a diákok panaszait, kéréseit, s szükség esetén intézkedik. Az ülés alkalmával a tagok végignézik a termek rendjét, a faliújságokat.
  6. Évente egyszer diákközgyűlés megtartására kerül sor. Minden tanuló elmondhatja a véleményét, kéréseit az iskola dolgozói és a település vezetősége előtt.
  7. Rendkívüli diákönkormányzati ülés, vagy diákközgyűlés összehívását az iskolai diákönkormányzat vezetője, az iskola igazgatója kezdeményezheti.
  8. A tanulók rendszeres tájékoztatását az iskola hirdetőtáblái szolgálják, amelyre minden olyan nevelőtestületi döntést ki kell tenni, amely érinti a tanulókat.
  9. Az iskola valamennyi tanulójának jogában áll a saját és az intézmény életével kapcsolatos ügyeket érintő véleményét megfelelő módon elmondani tanárának, osztályfőnökének, az iskola vezetőinek egyénileg vagy valamely közösség előtt.
  10. A tanulók ügyeinek elintézéséhez az iskolatitkár szükség esetén az iskolai nagyszünetben segítséget nyújt.
  11. Az iskola igazgatója probléma esetén tanítási idő alatt előre egyeztetett időpontban fogadja a tanulókat és szüleiket.

# **A mulasztások igazolása**

* 1. Hiányzás esetén a szülő félévente 3, órákra nem bontható napot igazolhat. Ezen túlmenő hiányzás igazolása csak a kezelőorvos által adott igazolással lehetséges. A napok a következő félévre nem vihetők át.
  2. Az igazolás az elektronikus napló felületén a hiányzást követő 5 munkanapon belül fel kell tölteni.
  3. Az igazolás bemutatásának elmulasztása esetén az osztályfőnök az elektronikus napló felületén keresztül írásban értesíti a tanuló szüleit vagy gondviselőit a mulasztás(ok) tényéről, továbbá felhívja a figyelmet az igazolatlan mulasztás(ok) következményeire.
  4. Amennyiben a tanuló az óra megkezdése után érkezik, későnek számít. A késéseket percben jelöljük a e-naplóban, ezek összeadódnak, 45 perc után egy igazolatlan óránk minősülnek. Vis maior helyzetben (pl. tömegközlekedés miatti késés) a késés beírásától el kell tekinteni, vagy azt igazoltnak kell tekinteni.
  5. A mindenkori 8. osztályosok 2 középiskolai nyílt napon vehetnek részt. Hiányzásuk akkor igazolt, ha az időpontot a szülő előzetesen az osztályfőnökkel egyeztette és az iskolalátogatásról igazolást hoz.
  6. A tanuló szüleinek, gondviselőjének előzetes távolmaradási engedélyt kell kérni írásban az iskola igazgatójától, ha a tanuló előre láthatólag hiányozni fog. A távolmaradási engedélyt az iskola igazgatója indoklással elutasíthatja, ha az a tanuló tanulmányi kötelezettségének minimumszintű teljesítését veszélyezteti.

# **Az osztályozó, javító, különbözeti vizsgák eljárási szabályai**

* 1. Osztályozó vizsgát tesz az a tanuló, aki:
* a tanév során az igazolt és igazolatlan hiányzása egy adott tantárgy éves óraszámának 30 %-át és/vagy 250 tanítási órát meghaladja, és a tanuló teljesítménye hiányzása miatt nem értékelhető
* az iskola mindennapos látogatása alól mentesül.
  1. Javítóvizsgát kell tennie annak a tanulónak, aki elégtelen osztályzatot kapott.
  2. A javítóvizsgák augusztus utolsó hetében zajlanak, amiről az iskola írásban értesíti a szülőket, tanulókat. A vizsgák tematikáját, a tantárgyi követelményeket, témaköröket az évzárón a szaktanároktól írásban megkapják.
  3. Egy vizsgabizottságban legalább 3 pedagógusnak kell részt vennie. A bizottság kizárólagos joga annak eldöntése, hogy a tanuló az osztályozó vagy javítóvizsgán a követelményeknek megfelelt-e. Döntésükről a tanulót és a szülőt a javítóvizsgát követően haladéktalanul szóban tájékoztatják.
  4. Az osztályozó és javítóvizsgáról jegyzőkönyvet kell készíteni.
  5. Az osztályozó és javítóvizsga eredményét az osztályfőnök írja be a törzskönyvbe és bizonyítványba, a záradékot az intézmény vezetője is aláírja.
  6. Az osztályozó és javítóvizsga dokumentumai irattárba kerülnek.
  7. Ha a tanuló az osztályozóvizsgán igazoltan nem jelenik meg, új időpontban tehet osztályozóvizsgát.
  8. Ha a tanuló a javítóvizsgán saját hibájából nem jelenik meg, tanévet kell ismételnie.
  9. A tanuló joga, hogy - jogszabályban meghatározott eljárás szerint - független vizsgabizottság előtt adjon számot tudásáról. Az erre irányuló kérvényt az intézmény vezetőjének címezve a megadott határidőre a titkárságon kell leadni.

# **Tanórán kívüli foglalkozások**

A Kntv. 27. § (2) bekezdése szerint az általános iskolában a nevelés-oktatást a délelőtti és délutáni tanítási időszakban olyan módon kell megszervezni, hogy a foglalkozások legalább 16.00 óráig tartsanak.

A Kntv. 55. § (1) bekezdése alapján az igazgató az általános iskolában a 16.00 óra előtt megszervezett egyéb foglalkozás alól a szülő kérelmére

* felmenti a tanulót, ha másik köznevelési intézménnyel is tanulói jogviszonyban vagy vendégtanulói jogviszonyban áll, az ott szervezett tanórai és egyéb foglalkozásokon történő részvétel érdekében,
* egyéb esetekben – kivéve, ha az intézmény e törvény rendelkezéseinek megfelelően egész napos iskolaként működik – felmentheti.

**Napközis foglalkozások**

* 1. A napközis foglalkozások a délelőtti tanítási órák végeztével – a csoportba járó tanulók órarendjéhez igazodva – kezdődnek és délután 16:00 óráig tartanak.
  2. Szülői igény esetén a napköziben a tanulók számára 16:00 óra és 18:00 óra között az iskola felügyeletet biztosít.
  3. A napközi végeztével a tanulók az év eleji szülői nyilatkozatok alapján önállóan vagy kísérettel távozhatnak.
  4. Az igazgató a szülő aktuális tanév megkezdésekor benyújtott írásbeli kérelmére a napközis foglalkozások alól mentesítheti a tanulókat az alábbi időpontokban:
  5. tanítási órák után
  6. 14.00 órától
  7. 15.00 órától

A felsorolt időpontoktól az osztályfőnökkel való egyeztetést követően egyedi, kivételes és indokolt esetekben lehet.

A felmentés módosítására kizárólag félévkor, vagy a következő tanév elején van lehetőség.

* 1. A tanuló a napközis foglalkozásról a foglalkozás vége előtt egyedül csak a szülő írásbeli kérése alapján, vagy a szülő személyes kérésére a szülővel távozhat el.
  2. Rendkívüli esetben – szülői kérés hiányában – a tanuló eltávozására az intézmény vezetője vagy helyettese engedélyt adhat, miután a szülőt telefonon értesítette a rendkívüli esetről.
  3. A napközis foglalkozásról való hiányzást a szülőnek igazolnia kell.
  4. A napközis csoportokban a nevelők felelősöket jelölhetnek ki (pl. tanulmányi felelős, tisztaságfelelős, játékfelelős, stb…). A felelősök feladatát és munkájuk ellenőrzését, értékelését a nevelők a csoport tagjaival együttműködve alakítják ki.

**Tanulószobai foglalkozások**

* 1. A tanulószobai foglalkozás a délelőtti tanítási órák végeztével – a tanulószobára járó tanulók órarendjéhez igazodva – kezdődik és délután 16:00 óráig tart.
  2. A tanulószobásoknak kötelessége az utolsó óra után a tanulószoba vezetőjét megkeresni.
  3. Az igazgató a szülő aktuális tanév megkezdésekor benyújtott írásbeli kérelmére a tanulószobai foglalkozások alól mentesítheti a tanulókat az alábbi időpontokban:

1. tanítási órák után
2. 14.00 órától
3. 15.00 órától

A felsorolt időpontoktól az osztályfőnökkel való egyeztetést követően egyedi, kivételes és indokolt esetekben lehet.

A felmentés módosítására kizárólag félévkor, vagy a következő tanév elején van lehetőség.

* 1. A tanuló a tanulószobai foglalkozásról a foglalkozás vége előtt egyedül csak a szülő írásbeli kérése alapján, vagy a szülő személyes kérésére a szülővel távozhat el.
  2. Rendkívüli esetben – szülői kérés hiányában – a tanuló eltávozására az intézmény vezetője vagy helyettese engedélyt adhat, miután a szülőt telefonon értesítette a rendkívüli esetről.
  3. A tanulószobai foglalkozásról való hiányzást a szülőnek igazolnia kell.
  4. A tanulószobás csoportokban a nevelők felelősöket jelölhetnek ki (pl. tanulmányi felelős, tisztaságfelelős, játékfelelős, stb…). A felelősök feladatát és munkájuk ellenőrzését, értékelését a nevelők a csoport tagjaival együttműködve alakítják ki.

**A heti rendszeres foglalkozásokon túli szabadidős tevékenységek és a rájuk vonatkozó szabályok**

Az iskola a tanulók számára – a tanórai foglalkozások mellett – az alábbi tanórán kívüli foglalkozásokat szervezi:

* 1. Az iskolánkban működő Hermann László Zeneművészeti Szakgimnázium és Alapfokú Művészeti Iskola pedagógusai óráikat az I. számú épület zenetermében tartják, a tanulókra a házirend szabályai vonatkoznak.
  2. A tanítási szünetekben a munkanapokon igény szerint összevont napközis és tanulószobai csoport üzemel.
  3. A tanulók számára igény szerint a napi háromszori étkezés biztosított.
  4. Az egyéni képességek minél jobb kibontakoztatását, a tehetséges tanulók gondozását, valamint az arra bármilyen okból kifolyólag rászorulók felzárkóztatását az egyes szaktárgyakhoz kapcsolódó tanórán kívüli tehetséggondozó, felzárkóztató és egyéni foglalkozások segítik.
  5. Az iskolai sportkör tagja az iskola minden tanulója. Az iskolai sportkör sportcsoportjainak foglalkozásai a tanórai testnevelési órákkal együtt biztosítják a tanulók mindennapi testedzését, valamint a tanulók felkészítését az iskolai és iskolán kívüli sportversenyekre.
  6. A különféle szakkörök működése a tanulók egyéni képességeinek fejlesztését szolgálja. A szakkörök jellegüket tekintve lehetnek művésziek, technikaiak, szaktárgyiak, de szerveződhetnek valamilyen közös érdeklődési kör, hobby alapján is. A szakkörök indításáról – a felmerülő igények és az iskola lehetőségeinek figyelembe vételével – minden tanév elején az iskola vezetője dönt. Szakkör vezetését – az iskola vezetőjének megbízása alapján – olyan szakképzett felnőtt is elláthatja, aki nem az iskola dolgozója.
  7. A tehetséges tanulók továbbfejlesztését segítik a különféle (szaktárgyi, sport, művészeti stb.) versenyek, vetélkedők, melyeket az iskolában évente rendszeresen szervezünk. A legtehetségesebb tanulókat az iskolán kívüli versenyeken való részvételre is felkészítjük.
  8. Az iskola tanárai a nevelőmunka elősegítése céljából az osztályok számára évente egy alkalommal kirándulást szervezhetnek. A tanulók részvétele a kiránduláson önkéntes, a felmerülő költségeket a szülőknek kell fedezniük. Ezért az osztályfőnökök mindent megtesznek a kirándulások igényes és egyben költségkímélő megszervezése és akadálymentes lebonyolítása érdekében. A kirándulást megelőzi egy szülői értekezlet, ahol az osztályfőnök az utazás úti célját és részletes programját a szülőkkel ismerteti (írásban is). Köteles a szülőket tájékoztatni a kísérők számáról és az utazás módjáról. A tanulmányi kirándulás is iskolai program, ezért az iskola házirendjében foglaltakat a kirándulás minden résztvevőjének be kell tartani. A szülőnek írásban kell engedélyeznie a tanuló részvételét a kiránduláson.
  9. Egy-egy tantárgy néhány témájának feldolgozását, a követelmények teljesítését segítik a különféle közművelődési intézményekben, illetve művészeti előadásokon tett csoportos látogatások. A tanulók részvétele ezeken a foglalkozásokon – ha az tanítási időn kívül esik és költségekkel jár – önkéntes. A felmerülő költségeket a szülőknek kell fedezniük.
  10. A szabadidő hasznos és kulturált eltöltésére kívánja a tantestület a tanulókat azzal felkészíteni, hogy a felmerülő igényekhez és a szülők anyagi helyzetéhez igazodva különféle szabadidős programokat szervez (pl.: túrák, kirándulások, táborok, színház- és múzeumlátogatások, klubdélutánok, táncos rendezvények, sportesemények stb.). A tanulók részvétele a szabadidős rendezvényeken önkéntes, a felmerülő költségeket a szülőknek kell fedezniük.
  11. A hit- és vallásoktatáson való részvétel a tanulók számára önkéntes.
  12. A délutáni tanórán kívüli foglalkozásokat az iskola tanárai 12:45 óra és 16:00 óra között szervezik meg. Az ettől eltérő időpontokról a szülőket előre értesíteni kell.
  13. A tanórán kívüli foglalkozásokról történő távolmaradást is igazolni kell. A tanórán kívüli foglalkozásokról ismételten igazolatlanul mulasztó tanuló az intézményvezető engedélyével a továbbiakban minden olyan foglalkozásról és iskolai programról kizárható, amelyen számára a részvétel nem kötelező.
  14. A házirend egyéb előírásait értelemszerűen alkalmazni kell a tanórán kívüli foglalkozások alatt is.

# **A tanulók feladatai saját környezetük rendben tartásában, a tanítási órákon és az iskolai rendezvényeken**

* 1. Az intézmény épületeit, helyiségeit rendeltetésüknek megfelelően kell használni. Az intézmény helyiségeinek használói anyagilag is felelősek:
  2. Minden tanuló feladata, hogy az iskola rendjére, tisztaságára vigyázzon, ne szemeteljen, erre társait is figyelmeztesse, maga után az iskola udvarán és helyiségeiben rendet hagyjon.
  3. A délutáni foglalkozásra váró tanuló köteles tanulószoba illetve a napközi rendjét betartani akkor is, ha egyébként nem tanulószobás vagy napközis.
  4. Egyes tanítási órákon – a tanulók önkéntes jelentkezése alapján – különféle tantárgyi felelősök segítik a tanórai munka lebonyolítását, a tanulók felszerelésének és házi feladatának ellenőrzését, az órához szükséges eszközök biztosítását. Ilyen tantárgyi felelős lehet: leckefelelős, pontozó, szertáros, térképfelelős, stb.
  5. Az egyes tanórán kívüli iskolai rendezvények előkészítésében, lebonyolításában, lezárásában a rendezvény megszervezéséért felelős tanulóközösség tagjai felelősek. A tanórán kívüli iskolai rendezvényekért felelős tanulóközösségeket az iskolai munkaterv tartalmazza.
  6. A tanórák közötti szünetek a felfrissülést szolgálják. A tanárok kötelesek ezt a jogot tiszteletben tartani.
  7. Az iskola munkahely! A diákok megjelenése ennek megfelelően legyen tiszta, rendes, a divat szélsőségeit, a feltűnést kerülő (erős smink, hajfestés, körömlakk, műköröm, testékszer és tetoválás). A szélsőséges, extravagáns, hiányos ruházat viselése nem megengedett. A szülő kötelessége gondoskodni arról, hogy gyermeke a házirendben előírtaknak megfelelően jelenjen meg az iskolában.

# **A tanulók egészségének megőrzését szolgáló eljárások**

* 1. A tanulók rendszeres egészségügyi felügyeletét és ellátását az intézményben iskolaorvos és iskolai védőnő biztosítja.
  2. Az iskolaorvos elvégzi a tanulók egészségügyi állapotának ellenőrzését, szűrését az alábbi területeken:
* fogászat: évente minimum egy alkalommal,
* belgyógyászati vizsgálat: kétévente egy alkalommal,
* szemészet: kétévente egy alkalommal,
* a tanulók fizikai állapotának mérése: évente egy alkalommal.
  1. Az iskolai védőnő elvégzi a tanulók higiéniai, tisztasági szűrővizsgálatát évente két alkalommal vagy szükség szerint.
  2. A szülőt a tanítási idő alatt gyermeke megbetegedésekor értesíteni kell, majd a szülő kérése szerint gondoskodunk a gyermek további ellátásáról.

# **Óvó-védő szabályok**

* 1. Az iskola területére élő állatot behozni tilos.
  2. Az iskola nevelőintézmény, ezért semmiféle gyógyszer beadására nem vállalkozhatnak az iskola dolgozói.
  3. Az intézményt záró dolgozó köteles annak biztonságos zárásáról gondoskodni, a vagyonvédelmi követelményeknek maradéktalanul eleget tenni.

# **Az iskola helyiségeinek, berendezési tárgyainak, eszközeinek, az iskolai területek és az informatikaterem használatának rendje**

* 1. A tanulók igényei alapján az iskola vezetőjével történt előzetes megbeszélés után lehetőség van arra, hogy az iskola létesítményeit, illetve eszközeit (pl.: sportlétesítmények, számítógépek stb.) a tanulók – tanári felügyelet mellett – egyénileg vagy csoportosan használják. Mindenki köteles az eszközöket rendeltetésszerűen használni, és állagát megóvni. Amennyiben ennek nem tesz eleget, úgy köteles a kárt megtéríteni.
  2. Minden tanév elején tűz-, baleset- és munkavédelmi tájékoztatót tartunk tanulóink és dolgozóink részére, amelynek során felhívjuk a figyelmet a veszélyforrások kiküszöbölésére. A baleseteket azonnal be kell jelenteni a munkavédelmi felelősnek.
  3. Minden tanév elején tűzriadót tartunk, melynek során begyakoroljuk az iskola kiürítésének rendjét.
  4. Rendkívüli esemény esetén (pl.: természeti katasztrófa, tűz, bombariadó, robbanással történő fenyegetés) a tanulónak kötelessége, hogy pontosan betartsa az iskola valamennyi felnőtt dolgozójának utasításait, valamint az épület kiürítési tervében szereplő előírásokat.
  5. Tanulóinktól az iskolában és az iskolán kívül tartott rendezvényeinken egészségük és testi épségük megóvása érdekében elvárjuk, hogy úgy viselkedjenek és közlekedjenek, hogy ne veszélyeztessék se a saját, se társaik, se az iskola dolgozóinak testi épségét. Ennek érdekében különösen tartsák be a következőket:
     1. A folyosókat és a lépcsőket a közlekedés számára szabadon kell hagyni. A lépcsőn lehetőleg a jobb oldalon lépésben közlekedjenek úgy, hogy az ellenkező irányból jövőknek is legyen helyük.
     2. A folyosón és a lépcsőn szaladni, egymást lökdösni tilos.
     3. A lépcsők melletti szegélyen csúszkálni tilos.
     4. A lépcsők korlátjain kihajolni, azokra felmászni szigorúan tilos.
     5. A lépcsőket csak közlekedés céljára használjuk, a lépcsőn gyülekezni, beszélgetni nem szabad.
     6. Lépcsőn, földön, ablakpárkányon, radiátoron ülni nem szabad.
     7. A tanuló az ablakot csak a pedagógus engedélyével és felügyeletével nyithatja ki.
     8. Tűzveszélyes, tüzet okozó anyagot (gyufa, petárda, öngyújtó, stb.) az iskolába hozni, illetve az iskola által szervezett iskolán kívüli programokra vinni tilos.
     9. Sérülést okozó, veszélyes (pl. éles, szúró, stb.) tárgyakat az iskolába hozni, illetve az iskola által szervezett iskolán kívüli programokra vinni tilos.
     10. Az iskola területén, valamint az iskola által szervezett iskolán kívüli programokon alkoholt, drogot fogyasztani, cigarettázni, az egészségre káros egyéb szereket fogyasztani tilos!
  6. Az iskolaépületek körül a diákok csak a belső udvart, valamint az I. számú épület előtti aszfaltozott részt a következő szabályok betartásával használhatják:
     1. Tilos az iskola udvarán kavicsot, köveket dobálni, valamint az udvarról a kerítésen át és az épület ablakain bármilyen tárgyat kidobni és bedobni.
     2. A délutáni foglalkozásokon az udvar használata a napközis ill. tanulószobás nevelő felügyeletével történik, az általa felállított és a tanulókkal közösen megbeszélt szabályok szerint.
  7. A tanulók az általuk használt eszközöket kötelesek rendben tartani, az okozott kárért – a jogszabályok előírásai szerint – a szülők anyagilag felelősek. A szaktanár felügyelete és irányítása mellett diákjaink közreműködni kötelesek az általuk használt szakmai eszközök és környezetük rendben tartásában.
  8. Az informatikateremben a tanulók kizárólag pedagógus felügyeletével tartózkodhatnak.

A teremben található nagy értékű gépek, berendezések, programok megóvása, hosszú távú használhatósága céljából az alábbi szabályokat kötelező betartani:

* + 1. Csak tanári felügyelet mellett, lehet belépni.
    2. Csak a tanórához szorosan kapcsolódó eszközök, tárgyak (íróeszköz, füzet, tankönyv) vihetők be. A bevitt dolgok (mérete, anyaga stb.) nem veszélyeztethetik a teremben található számítógépek és tartozékaik épségét, használhatóságát.
    3. A terembe enni- és innivalót bevinni szigorúan tilos.
    4. Fokozottan fegyelmezett magatartás kötelező. (szaladgálás, lökdösődés, hangoskodás, stb. tilos.)
    5. Programok (fájlok, mappák) törlése, telepítése szigorúan tilos.
    6. A gépek szoftver és hardver beállításait tanulók nem, vagy csak kifejezett tanári kérés, engedély esetén változtathatják meg. (képernyővédő, háttér, hangszóró és fülhallgató csatlakozók helye stb.) Amennyiben az órán változtatás történik az alapbeállításokon, úgy azt az óra végén lehetőség szerint vissza kell állítani.
    7. Ismeretlen, vagy az aktuálisan futtatott programhoz nem illő ablakok, hibaüzenetek megjelenése esetén az órát felügyelő tanárnak szólni kell még akkor is, ha tudjuk, hogy mit kell tenni az adott esetben.
    8. A tanulók a saját maguk által készített fájlokat hazavihetik, elküldhetik e-mailben. A másolást, küldést csak tanár végezheti vagy engedélyezheti.
    9. A gépterembe csak azok léphetnek be, akik a használatára vonatkozó szabályokat megismerték és elfogadták.
    10. A fentiek megszegése házirendben megfogalmazottak szerint fegyelmi vétségnek számít.
  1. A tornateremben a tanuló csak pedagógus felügyeletével tartózkodhat, az öltöző rendjét köteles megtartani.
  2. A sportfoglalkozásokon a tanulóknak – az utcai (iskolai) ruházat helyett – sportfelszerelést (pl.: tornacipő, edzőcipő, váltó zokni, póló, trikó, tornanadrág, melegítő) kell viselniük. Nem viselhetnek karórát, gyűrűt, nyakláncot, fülbevalót, testékszert. A tanulók az általuk használt eszközöket kötelesek rendben tartani, az okozott kárért – a jogszabályok előírásai szerint – a szülők anyagilag felelősek. A szaktanár felügyelete és irányítása mellett diákjaink közreműködni kötelesek az általuk használt szakmai eszközök és környezetük rendben tartásában.
  3. Azokban a helyiségekben, ahol különösen veszélyes helyzetek alakulhatnak ki, a tanulóknak részesülniük kell az arra a helyiségre vonatkozó és az ott végzett tevékenységre érvényes balesetvédelmi oktatásban, melynek megtörténtét a tanulók aláírásukkal is igazolják. Az említett helyiségekhez kapcsolódó használati rendet és balesetvédelmi ismereteket a foglalkozást tartó pedagógusnak kell ismertetni és az írásos rögzítésről is ő köteles gondoskodni.

# **Egyéb rendelkezések**

* 1. Balesetvédelmi okokból tilos testékszer, fülbevaló, ékszer, karóra és műköröm viselete a testnevelés órákon, illetve olyan foglalkozásokon, ahol a munkavédelemmel megbízott személy, vagy a létesítményvezető azt elrendeli.
  2. A sportpályát, a tornatermet és az ott található sportfelszereléseket és eszközöket a tanulók csak tanári felügyelettel használhatják. A tanulók a testnevelés órákon, ha az órát vezető tanár másként nem rendelkezik, csak sportfelszerelésben (sportcipő, fehér póló és sötét színű nadrág) vehetnek részt.
  3. A termekben lévő műszaki berendezések csak tanári engedéllyel működtethetők.
  4. Tanítási időben az iskola területét a tanuló csak a felügyeletét ellátó pedagógus engedélyével hagyhatja el. Sérülés, rosszullét, betegség esetén a tanuló felügyeletét ellátó tanár csak a szülővel/gondviselővel egyeztetve engedheti el a tanulót.
  5. A kerékpárokat, rollereket, gördeszkákat, egyéb közlekedési eszközöket az udvaron felállított kerékpártárolóban kell elhelyezni. Az iskola udvarán ezeket az eszközöket tanítási idő alatt használni szigorúan tilos. Az eszközökért az iskola felelősséget nem vállal.
  6. Az iskolában tilos anyagi ellenszolgáltatás fejében szervezett, vagy engedélyhez kötött szerencsejáték szervezése, lebonyolítása, továbbá a tanulók közötti pénzforgalommal járó tevékenység.
  7. Az iskola területén talált tárgyakat az iskola titkárságán kell leadni, tulajdonosa ott átveheti. A tanév befejezését követően az iskola a nem keresett tárgyakat karitatív célra felajánlja.
  8. Az iskola területére csak az oktatást, nevelést szolgáló eszközöket lehet behozni.
  9. Tilos a tanítási órákon a tanár engedélye nélkül étkezni és innivalót fogyasztani. Tilos továbbá az iskola területén rágógumizni, nyalókázni, héjas magvakat fogyasztani.
  10. Az iskola létesítményeinek szabályai tartalmazhatnak egyéb előírásokat. E létesítmények szabályait a melléklet tartalmazza, azokat a létesítményvezető készíti el, és az intézményvezető hagyja jóvá. A jóváhagyás során a Diákönkormányzat véleményezési jogot gyakorol.
  11. Az iskolai ünnepélyeken az ünnepi öltözet: fehér felső, sötét nadrág vagy szoknya.
  12. A testnevelés órákon kötelező öltözék: fehér sportpóló, sötét színű tornanadrág, fehér pamut zokni, tornacipő, melegítő.
  13. Az iskolai és iskolán kívül szervezett iskolai rendezvényeken a tanulóknak az osztályfőnök, vagy a szaktanár utasításai alapján kell részt venniük.
  14. A tanulók nagyobb közösségének a tanulók 50% + 1 tanulót kell tekinteni.

# **Az ingyenes tankönyvek, a pedagógus kézikönyvek igénybevételének és a könyvtár használatának rendje**

* 1. A diákok számára a tankönyvet az iskolai könyvtár állományából biztosítjuk. A tanulók a tankönyvek állagának megóvásáról kötelesek gondoskodni, tanév végén a könyveket kötelesek a könyvtárba visszavinni.
  2. A tanulók és a pedagógusok a tanév során szükséges köteteket, a szükséges pedagógus kézikönyveket a könyvtár nyitvatartási ideje alatt kölcsönözhetik ki a könyvtárból.
  3. A tankönyvrendelést – a munkaközösségek véleményének kikérésével – az igazgató által megbízott tankönyvfelelős készíti el.
  4. Az iskolai könyvtár használatának rendje
     1. A könyvtárat az intézmény dolgozói és tanulói vehetik igénybe.
     2. A szolgáltatások használóinak körét az iskola igazgatója bővítheti.
     3. A könyvtár használata ingyenes.
     4. A könyvtári állomány nagyobbik hányada kölcsönözhető, illetve részben kölcsönözhető, kisebbik része csak helyben használható.
     5. A kölcsönzés nyilvántartása számítógépen történik.
     6. A kölcsönözhetőség körét a könyvtáros határozza meg.
     7. Részben kölcsönözhetők pl. a folyóiratok, szótárak vagy az 1-1 példányban található dokumentumok.
     8. Nem kölcsönözhetők pl. a lexikonok, kézikönyvek.
     9. A kölcsönzés időtartama: 1 hónap.
     10. A részben kölcsönözhető dokumentumok esetén a kölcsönzési időt minden esetben a könyvtáros és az olvasó megállapodása határozza meg.
     11. Ha a tanuló a könyvtár állományába tartozó könyvet, tankönyvet elveszíti vagy megrongálja, köteles a kárt megtéryteni.
     12. Amennyiben a tanuló a könyvtárral szembeni tartozását többszöri felszólításra sem rendezi, a könyvtáros a tanuló osztályfőnökéhez fordulhat.
     13. A tanítási év végén, illetve az iskolából való végleges távozás előtt a könyvtári tartozásokat rendezni kell.
     14. A könyvtár nyitva tartását az éves munkaterv szabályozza. A nyitva tartási időben van lehetőség a kölcsönzésre és az olvasóterem használatára.
     15. Tanítási szünetben a könyvtár zárva tart.

# **20. Tiltott tárgyak behozatala**

Az iskolába behozott, közbiztonságra különösen veszélyes eszköz és tizennyolcadik életévét be nem töltött személy számára nem értékesíthető termék (a továbbiakban: tiltott tárgy) elvételére bármelyik pedagógus és nevelő-oktató munkát közvetlenül segítő alkalmazott jogosult, aki a tárgy birtoklásáról információval rendelkezik. A tiltott tárgyat az *iskolatitkárságon* lévő zárható szekrénybe kell elhelyezni a jogellenesen birtokló tanuló jelenlétében. A tiltott tárgy elhelyezését jegyzékbe kell venni, amelyet aláírásával tanúsít *az iskolatitkár vagy az iskolatitkár jelenlétének hiányában a tiltott* *tárgyat elvevő személlyel nem azonos pedagógus-munkakörben foglalkoztatott vagy nevelő-oktató munkát közvetlenül segítő alkalmazott*, akinek a tiltott tárgy jegyzékbe vételénél és elzárásánál jelen kell lennie. A tiltott tárgyat a tanítási idő után *az iskolatitkár vagy annak távollétében az általa meghatalmazott személy* adhatja vissza az intézkedésre jogosult vezető jelenlétében. A tiltott tárgy visszaadását az elvételről szóló jegyzéken fel kell tüntetni, melyet az átvevő személy (szülő, jogszerű birtokos, nagykorú tanuló) is aláír.

Ha az elvett tiltott tárgy birtoklását jogszabály tiltja, annak elvételéről jegyzőkönyvet kell felvenni, melyet irattározni kell. Ebben az esetben az iskola igazgatója vagy távollétében az intézkedésre jogosult vezető haladéktalanul értesíti a rendőrséget, továbbá a kiskorú tanuló szülőjét. A rendőrség kiérkezéséig a tárgyat zárható szekrényben elkülönítve kell őrizni, s azt a jegyzőkönyvi másolattal együtt a kiérkező rendőrnek átadni.

A büntetőjogi és szabálysértési tényállást megvalósító eszközök (kábítószer, veszélyes radioaktív anyag, pirotechnikai termék, korlátozott robbanóanyag-prekurzor, lőfegyver stb.) birtoklására vonatkozó információ felmerülésekor a pedagógus vagy a nevelő-oktató munkát közvetlenül segítő alkalmazott*,* továbbá az igazgató vagy az intézkedésre jogosult vezető jelenlétében haladéktalanul felszólítja a tanulót annak igazolására, hogy a tiltott tárgy nincs a birtokában, melyet a tanuló azzal bizonyít, hogy az általa használt iskolai bútort vagy tárhelyet, iskolatáskáját, csomagját átvizsgálásra rendelkezésre bocsátja. Ennek megtagadása esetén – ha a gyanú alapos – a rendőrséget értesíteni, és a rendőr kiérkezéséig a tanulót felügyelni kell.

**Nyilatkozat**

A Polgárdi Széchenyi István Általános Iskola Diákönkormányzata képviseletében és felhatalmazása alapján aláírásommal tanúsítom, hogy a házirend módosításának elfogadásához előírt véleményezési jogunkat gyakoroltuk. A Diákönkormányzat a házirend tartalmával egyetért.

Polgárdi, 2023. augusztus 29.

……………………………… a Diákönkormányzat vezetője

…………………………….

DÖK segítő pedagógus